Nuwe Wet op Haatspraak en Rassisme
Die sluitingsdatum vir openbare kommentaar op die Konsepwet op Haatspraak en Rassisme het verlede week verstryk. Die wetsontwerp, wat op 29 Maart 2018 gepubliseer is, het nou feitlik die hele grondwetlike roete geloop en gaan nou na die Parlement en die staatspresident vir finalisering en waarskynlik inwerkingstelling.
Hierdie is 'n uiters gevaarlike verwikkeling, want dit kan die Jagseisoen op sg. haatspraak deur blankes oopmaak. In 'n media verklaring wys Front Nasionaal op die volgende enkele aspekte omtrent die wet: Artikel 4(1)(a) bepaal dat jy die wet oortree as jy doelbewus iets publiseer, propageer of argumenteer of aan een of meer mense kommunikeer en dit wat jy doen of sê kan beskou word as met die doel om haat aan te hits. Artikel 4(1)(b) bepaal verder dat as jy so-iets verder versprei, m.a.w. slegs die Share funksie gebruik op Facebook om iets wat as haatspraak beskou kan word verder te stuur, het jy ook die wet oortree.
Wat word dan beskou as haatspraak? Artikel 3. (1) bepaal 17 dinge waaroor jy nie mag kritiek lewer nie, anders word dit as haatspraak beskou: Ouderdom / Albinisme / Geboorte / Velkleur / Kultuur / Gestremdheid / Etniese of maatskaplike agtergrond / Geslag of geslagsidentifikasie / HIV status / Taal / Nasionaliteit, immigrasie- of vlugtelingstatus / Beroep of vakmanskap / Politieke oortuiging / Ras / Geloof / Seks / Seksuele oriëntasie.
Volgens Front Nasionaal kom dit kortliks saamgevat daarop neer: "Grappies oor blondines, ou ooms en jong blare, Van der Merwe en Gatiepie grappies, skelm prokureurs, en Skotte wat suinig is terwyl Iere "dom" is, kan nou alles haatspraak word. As die dominee van die kansel af sê: 'Christus is die weg en die waarheid en die lewe, niemand gaan na die Vader behalwe deur Hom nie,' dan kan hy dalk haatspraak pleeg, want Mohammed en die voorvadergees sou aanstoot gegee word.
"En die dae wanneer 'n man met 'n bolla op die kop of 'n poniestert voor jou loop en jy sê: 'Hmmm, lyk soos mamma en piepie soos papa' kan ook verby wees. Maak 'n grappie oor hoeveel mense in 'n minibus taxi kan pas, pleeg jy dalk haatspraak op grond van ras en kultuur. En daardie gewilde grappies oor wat die Hollanders 'n kat noem... nee, moontlik haatspraak!
"En so kan jy dit verder gaan meet teen elkeen van die 17 kategorieë van 'slagoffers' wat gelys word."
Dit kan voorts beteken dat die sing van Die Stem en die vertoon van die ou landsvlag verbied word, terwyl dit 'n kriminele oortreding kan word om te sê dit het voor 1994 beter gegaan in die land as tans. So 'n mens sal jou sit en staan op Facebook of op 'n WhatsApp groepie moet ken, of anders kan jy in die warm water beland.
Dus inderdaad 'n uiters gevaarlike verwikkeling wat basiese mensevryheid kan verkrag en wat dus teen alle koste verhoed moet word om geïmplementeer te word.